บอร์ด NMG อนุมัติขายหุ้น NINE ไม่เกิน 33.05% ราคา 2.62 บ./หุ้น ผ่านตลท.ระยะเวลา 3 เดือน
บอร์ด NMG อนุมัติขายหุ้น NINE ไม่เกิน 33.05% ราคา 2.62 บ./หุ้น ผ่านตลท.ระยะเวลา 3 เดือน
บอร์ด NMG อนุมัติขายหุ้น NINE ไม่เกิน 33.05% ราคา 2.62 บ./หุ้น ผ่านตลท.ระยะเวลา 3 เดือน
17 พ.ค. 2562

บริษัท เนชั่น มัลติมีเดีย กรุ๊ป จำกัด (มหาชน) หรือ NMG เปิดเผยว่า ที่ประชุมคณะกรรมการบริษัทเมื่อวานนี้ (16 พ.ค.) อนุมัติให้จำหน่ายเงินลงทุนในบมจ.เนชั่น อินเตอร์เนชั่นแนล เอ็ดดูเทนเมนท์ (NINE) ซึ่งเป็นบริษัทร่วมที่ถือหุ้นอยู่ 33.05% โดยจะจำหน่ายไม่เกิน 33.05% กำหนดราคาขายไม่ต่ำกว่าหุ้นละ 2.62 บาท มีมูลค่ารวมที่ได้รับจากการขายหุ้นไม่เกิน 350 ล้านบาท โดยเป็นการเสนอขายให้แก่นักลงทุนทั่วไปผ่านตลาดหลักทรัพย์แห่งประเทศไทย (ตลท.) เป็นคราวเดียวหรือหลายคราว ภายในระยะเวลา 3 เดือนนับจากวันที่คณะกรรมการบริษัทมีมติ ซึ่งภายหลังการขายหุ้นครั้งนี้จะส่งผลให้ NINE สิ้นสภาพการเป็นบริษัทร่วมของบริษัท
โดยการขายเงินลงทุนใน NINE ในครั้งนี้จะเป็นการขายให้แก่นักลงทุนทั่วไปที่ไม่ใช่บุคคลที่เกี่ยวโยงกันของบริษัท ตามประกาศรายการที่เกี่ยวโยงกันฯ ผ่านตลาดหลักทรัพย์ฯ ไม่ว่าด้วยวิธี Automatic Order Matching (AOM) หรือวิธี Trade Report โดยบริษัทหลักทรัพย์ ที่บริษัทจะดำเนินการแต่งตั้งต่อไปทำหน้าที่เป็นนายหน้าซื้อขายหุ้นของ NINE
สำหรับการขายทรัพย์สินครั้งนี้ เป็นส่วนหนึ่งของการปรับโครงสร้างธุรกิจของบริษัท โดยมีวัตถุประสงค์เพื่อรับมือกับผลกระทบที่เกิดขึ้นจากภาวะเศรษฐกิจที่ถดถอยในปัจจุบัน และยังเป็นการดำเนินการตามกลยุทธ์และนโยบายที่จะมุ่งเน้นการดำเนินธุรกิจหลักที่บริษัทมีความรู้และความเชี่ยวชาญที่เป็นจุดแข็งของกลุ่มเนชั่นอย่างแท้จริง
อันประกอบด้วย สื่อสิ่งพิมพ์ (หนังสือพิมพ์กรุงเทพธุรกิจ เดอะเนชั่น คมชัดลึก) การจัดกรรมที่เกี่ยวข้อง ธุรกิจสื่อโทรทัศน์ด้านหมวดหมู่ข่าวสารและสาระที่มีความชำนาญ และการผลิตเนื้อหารายการ (contents) รวมไปถึงธุรกิจที่เกี่ยวข้องที่มีศักยภาพในการเติบโตและเสริมกับธุรกิจหลักของบริษัท เพื่อให้บริษัทสามารถดำเนินธุรกิจต่อไปได้
ทั้งนี้ บริษัทมีแผนจะนำเงินที่ได้ไปใช้เป็นเงินทุนหมุนเวียนเพื่อเพิ่มสภาพคล่องทางการเงินในธุรกิจหลักที่บริษัทมีความรู้และความเชี่ยวชาญ รวมไปถึงธุรกิจที่เกี่ยวข้องที่มีศักยภาพในการเติบโตและเสริมกับธุรกิจหลักของบริษัท เพื่อให้สามารถดำเนินธุรกิจได้อย่างต่อเนื่อง และใช้ชำระเจ้าหนี้การค้าและภาระหนี้สินของบริษัท เนื่องจากปัจจุบันมีภาระหนี้สินกับทางสถาบันการเงินและเงินกู้ยืมระยะสั้นจำนวนประมาณ 918 ล้านบาท และยังมีภาระหนี้ค่าใบอนุญาตโทรทัศน์ดิจิทัลอีกจำนวนประมาณ 323.8 ล้านบาท
ขณะที่ NINE ประกอบธุรกิจเกี่ยวกับสำนักพิมพ์ โดยผลิตและจำหน่ายสิ่งพิมพ์และดิจิทัล ประเภทพ็อคเก็ตบุ๊คส์ สิ่งพิมพ์สำหรับเยาวชน และหนังสือการ์ตูน รวมถึงประกอบธุรกิจพาณิชย์อิเล็กทรอนิกส์และสื่อโฆษณา ในรูปแบบออนไลน์และออฟไลน์นั้น ซึ่งไม่ใช่ธุรกิจหลักของบริษัท ประกอบกับธุรกิจดังกล่าวมีสภาวะอุตสาหกรรมอยู่ในช่วงขาลงของธุรกิจด้วย ดังจะเห็นได้จากนิตยสารหลายฉบับได้ทยอยปิดตัวลง และการเปลี่ยนแปลงของพฤติกรรมการบริโภคสื่อและสิ่งพิมพ์อย่างรวดเร็ว ส่งผลให้ปัจจุบันมีผู้ประกอบการธุรกิจสื่อสิ่งพิมพ์หลายรายประสบปัญหาขาดทุน
อนึ่ง ราคาหุ้น NINE ปิดตลาดเมื่อวานนี้ อยู่ที่ 1.99 บาท ราคาไม่เปลี่ยนแปลงจากวันก่อนหน้า